เลขา กพฐ.เปิดเผย การปรับหลักสูตรแกนกลางการศึกษาขั้นพื้นฐานเน้นให้อิสระสถานศึกษาออกแบบเองเพื่อให้เป็นไปตามความต้องการของพื้นที่ พร้อมระบุส่วนกลางจะทำหน้าที่กำหนดรายวิชาที่จำเป็นต้องเรียนเท่านั้น
นายบุญรักษ์  ยอดเพชร เลขาธิการคณะกรรมการการศึกษาขั้นพื้นฐาน (กพฐ.) เปิดเผยถึงความคืบหน้าการปรับหลักสูตรแกนกลางการศึกษาขั้นพื้นฐาน ว่าสำนักงานคณะกรรมการการศึกษาขั้นพื้นฐานได้ดำเนินการอย่างต่อเนื่อง ซึ่งได้ให้นโยบายไปว่าส่วนกลางจะกำหนดเพียงรายวิชาที่นักเรียนจะต้องเรียนในแต่ละระดับชั้นเท่านั้น แต่จะเน้นการให้อิสระในแต่ละสถานศึกษาที่จะปรับเองได้เพื่อให้ตรงความต้องการของบริบทในแต่ละพื้นที่ พร้อมระบุว่า การปรับปรุงหลักสูตรแกนกลางในครั้งนี้ไม่จำเป็นต้องเป็นการรื้อปรับใหญ่ทั้งหมดแต่ปรับเท่าที่จำเป็นเท่านั้น




เลขาธิการคณะกรรมการการศึกษาขั้นพื้นฐาน ยังกล่าวอีกว่าทั้งนี้สาระสำคัญในการปรับหลักสูตรแกนกลางครั้งนี้ คือ การเน้นการเรียนการสอนให้นักเรียนได้เรียนรู้อย่างลึกซึ้ง โดยเฉพาะวิชาวิทยาศาสตร์ เทคโนโลยี และคณิตศาสตร์ เพื่อรองรับ Thailand 4.0 เช่น ในรายวิชาคณิตศาสตร์ ครูต้องสอนให้นักเรียนสามารถเขียนโปรแกรมให้ได้ ไม่ใช่เป็นการเรียนคณิตศาสตร์แบบพื้นฐานอีกต่อไป รวมไปถึงการเน้นหนักในเรื่องการเรียนในรูปแบบสะเต็มศึกษาด้วย อย่างไรก็ตาม ในส่วนของในเนื้อหาในแต่ละหลักสูตรทาง สพฐ.จะตั้งคณะทำงานเพื่อศึกษาเปรียบเทียบหนังสือเรียนจากทั่วโลก เพื่อถอดบทเรียนของแต่ละที่มาประยุกต์ใช้ในการปรับปรุงหลักสูตรแกนกลางครั้งนี้อีกด้วย